Fogedretten i Aalborg er fredag klokken 11 fortsat lukket på grund af, at retten har modtaget et brev med en mistænkelig genstand i, derimod er Badehusvej, hvor retten ligger, efter hvad TV2Nord erfarer på stedet ikke længere lukket. Politiet er fortsat tilstede i området og afspærrede fredag morgen Badehusvej samt nogle lokaler inde i Retten. - Vi har som en del af normal procedure tilkaldt Forsvarets ammunitionsryddere med henblik på at få vurderet genstanden. Vi beder borgerne om at følge vores anvisninger på stedet, siger vagtchef Mads Hessellund, Nordjyllands Politi. Fogedretten er midlertidigt lukket, men øvrige retsmøder i Retten fortsætter indtil videre som planlagt. Politiet henviser til Fogedretten for nærmere oplysninger om genåbning.

Referat:
Badehusvej er igen åbnet for trafik, efter vejen tidligere fredag formiddag var afspærret af politi på grund af, at Fogedretten, der har adresse der, modtog et mistænkeligt brev.